F’konferenza tal-aħbarijiet fil-Valletta Waterfront fl-isfond tal-Port il-Kbir, il-Prim Ministru Joseph Muscat sejjaħ lil Malta bhala pajjiż t’opportunità, ta’ ugwaljanza u innovazzjoni. Qal li l-kunċetti ta’ opportunità, ugwaljanza u innovazzjoni huma tliet fatturi li l-Gvern qed jaħdem fuqhom, biex Malta tkun fuq quddiem nett ta’ dak kollu li jfisser il-kunċett Ewropew. Il-Prim Ministru Muscat qal li l-pajjiż m’għandux jibża’ minn ideat ġodda. Mistoqsi dwar it-tibdil fil-Kabinett u jekk huwiex se jieħu l-qasam tas-saħħa taħt ir-responsabbilità tiegħu, il-Prim Ministru qal li qed jagħmel il-kunsiderazzjonijiet kollha. Il-Prim Ministru qal li dan mhux gvern perfett iżda sostna li saru bosta kisbiet f’din l-ewwel sena. “Inkisbu ħafna affarijiet tul is-sena. Wasalna biex minn dan ix-xahar jorħsu kontijiet dawl u ilma meta l-Oppożizzjoni kienet tgħidilna li ma tistax issir”, qal Dr Muscat. Huwa żied jgħid li matul din is-sena l-Gvern assigura aktar trasparenza bid-dħul tal-liġi tal-Informatur, it-tneħħija tal-preskrizzjoni minn fuq il-politiċi waqt li jinsabu fi stadju fejn daqt ikollna liġi tal-finanajzmaent tal-partiti. Il-liġi tal-Unjoni Ċivili fi ftit jiem Il-Prim Ministru qal li l-Gvern irid jagħti dritt lil kulħadd li jibni familja ma’ min iħobb bla ebda ndħil mill-Gvern. Huwa qal li fi ftit jiem oħra se tidħol fis-seħħ il-liġi tal-Unjoni Ċivili għal kulħadd waqt li se tkun qed jitnieda wkoll is-servizz ta’ child care bla ħlas għal kulħadd. Fil-qasam tal-finanzi pubbliċi, il-Prim Ministru qal li l-iżbilanċ finanzjarju qed ikun ikontrollat waqt li l-Gvern se jkun qiegħed jħeġġeġ aktar nies jidħlu fis-suq tax-xogħol. Rivoluzzjoni siekta fil-qasam edukattiv Dwar il-qasam edukattiv il-Prim Ministru qal li għaddejja rivoluzzjoni siekta. Qal li l-Gvern introduċa l-koedukazzjoni, iżda qal li għandna bonn insaħħu iktar is-sistema edukattiva tagħna fejn għad hemm diversi problemi. Huwa semma wkoll li l-istudenti qed jesperjenzaw żieda fl-istipendji. Saħansitra qal li l-istipendju qed jingħata wkoll lil min qed jirrepeti sena fl-università. Tnaqqis fit-taxxi u għajnuna lil tfal foqra Waqt li stqarr li l-Gvern qed jagħti inċentivi għan-negozji, huwa semma kif il-Gvern qed ikompli bit-tnaqqis fit-taxxa tad-dħul u tnaqqis ieħor fir-rata tat-taxxa għall-ġenituri. Rigward is-sitwazzjoni tal-faqar f’pajjiżna l-Prim Ministru qal li l-problema tal-faqar hija waħda reali u l-Gvern qed jagħti imbuttatura kbira biex jindirizza l-faqar fost tfal permezz ta’ benefiċċju supplimentari ta’ €400 fis-sena. Huwa sostna li dan kollu jista’ jsir għax l-ekonomija miexja ‘l quddiem. Rekord ta’ 1.6 miljun turist u 6,000 impjieg ġdid Semma kif matul is-sena li għaddiet pajjiżna rreġistra rekord fit-turiżmu fejn żaru lil pajjiżna 1.6 miljun turist. Il-Prim Ministru semma wkoll li fl-ewwel sitt xhur ta’ dan il-Gvern inħolqu 6,000 impjieg. Qal li dan ma jfissirx li mhemmx problemi. Semma s-sitwazzjoni tal-kumpanija Arrow Pharm u qal li l-Gvern ħadem biex flimkien mal-unjins tinstab soluzzjoni għall-ħaddiema. Huwa semma wkoll li l-Gvern qed jaħdem biex jibda jagħti lura l-flus fuq reġistrazzjoni tal-karozzi. Il-Prim Ministru żied jgħid li 12-il xahar ilu l-PL beda jwettaq il-proġett tiegħu ta’ Gvern. “Proġett ta’ pajjiż li jimxi fuq linji progressivi li joħloq il-ġid u x-xogħol”, qal Dr Muscat waqt li semma li r-rata ta’ tkabbir ekonomiku hi waħda fost l-ogħla fl-aħħar snin.